khistorydata/jeongjo-sjw-relations huggingface dataset:
정조 8년
大司諫安聖彬疏曰。伏以。臣昨隨諸臺之後。猥上懲討之箚。誠淺辭掘。無一可觀。而及承批旨。以懲討事。便成陳談。何不指陳闕遺爲敎。奉讀未半。實不勝瞿然慙歎之至。第伏念。五用之法。三尺之典。卽有國之大政也。一或乖當。則其爲衮職之闕。孰大於此。時政之失。孰過於斯。噫。彼鄭妻。以千古所無之極逆。王法未加。乍置於畿郡數舍之地。仍移於京城咫尺之間。刑政之失。已無可言。惟其虺性梟腸。愈往愈甚。交結外人。煽動綢繆。致有揆賊之變。而寬弛猶前。天討未行。龜柱。以載籍未聞之極賊。邦刑未施。暫用海島安置之律。旋下平陸移配之命。偃息依舊。尙今戴頭。從玆以往。王章國法。可謂無所施矣。惟彼兩賊之至妖極凶。殿下非不知五用之可行。三尺之可施。而專以私恩爲主。王法居後。强拂執法之公議。徒持徧覆之私意。過費神用。典加寬假。一年二年。以至於十年之久。其間懲討之啓疏。積成卷軸。今則至以陳談爲敎。此豈非衮職之所大闕。而時政之所大失者耶。噫。元惡大懟。尙今假息。宗社之憂。無時可已。則懲討一事。豈容暫緩。而今若謂之以陳談。而從以厭聞。則目今急先之務。更安有加於此者乎。如使今日居言職者。捨此第一大義理。而徒欲規規於政令事爲之間。以爲一時應旨之方。則誠恐反有欠於應天以實之道也。臣聞人臣之進言於人主者。率多以大警動大奮發等語。以爲恐懼修省之方。而見今大警動。而大奮發者。惟是嚴懲討一事是已。若於此箇義理上。益勉至正之道。亟祛偏私之係。則災異可弭。休祥可迓。何乃捨重而取輕。棄本而趨末。反使大小倒次。緩急失序哉。近日懲討之章。輒下已諭之批。詑詑之色。固已爲聖德之累。而今又以陳談二字。作爲題目。則又豈非大可憂嘆處耶。伏願殿下。淵然深思。赫然乾斷。以答天譴。以副群情焉。仍念臣有情私之萬萬切悶者。敢此仰陳。臣之老父。自五六日前。猝得寒感。症形頗劇。而義重沐浴。不敢言私。抑情供職。已至多日而父病一向無減。寢食漸損。昨於床笫轉側之際。偶爾跌倒。眩暈莫省。急時扶護。纔通呼吸。而呻囈之聲。達曉未已。肢節酸疼。氣息沈奄。臣之方寸。當作何狀。伏聞賓對有命。此實出於我聖上遇災寅畏之至意。固宜竭蹶趨造。以效筋力奔走之忱。而顧此煎迫之中。實無暫時離捨之勢。如非情理之萬不獲已。則何敢爲此時陳懇之計。而至情所在。不得不冒死仰煩。伏乞大地父母。俯垂矜諒。特削臣所帶之職。以便救護。仍治臣瀆擾之罪。以肅朝綱。不勝幸甚。臣無任云云。答曰。省疏具悉。懲討事。昨旣言之。爾其勿辭。救護父病。
정조 8년
獻納兪岳柱疏曰。伏以。臣昨隨諸僚之後。聯陳討逆之箚矣。及承批旨。乃以陳談爲敎。臣仰塞惝惶。莫省所措。嗚呼。爲君父討亂逆。是何等大義理大議論。而積年懲討。卒未免陳談之歸。此莫非臣等誠意淺薄。不能回天之罪也。然而今以臣等之不誠。遂忽治賊之大義。則亦豈非殿下過中之擧乎。伏願更加三思。廓揮乾斷。亟降鄭妻龜柱處分之命。以爲答天譴伸王章之方焉。臣竊觀近日國事。賈誼所謂痛哭流涕長太息者。亦未爲過語矣。何者。士林。國家之元氣也。言路。朝廷之血脈也。元氣削弱。血脈壅閼。而其國不殆。臣未之聞也。殿下臨御以來。遇災而下求言之敎。臨朝而發無人之嘆。懇惻之旨。豚魚可孚。而曷嘗見憂國奉公。如祭遵者乎。盡言不諱。如魏徵者乎。擧世滔滔。惟勢利之是趨。習俗營營。以諂附爲能事。朝無直截之士。野無節義之論。委靡闒庸。莫可振刷。嗚呼。聖朝四百年養來之士氣。夫何一朝至此之摧沮也。苟究厥由。沈樂洙年前一疏。實爲之祟矣。其疏曰。所謂士流。終始爲主賊之資斧而止。嗚呼。此何言也。爲賊之資斧者。是乃賊耳。以賊爲士流者。臣未知其說也。夫崇奬節義。扶植名敎者。是所謂士流也。貪榮冒祿。惟利是嗜者。是所謂俗流也。至於賊則背君父。而凶國家。如莽操懿溫之流也。今以崇節義扶名敎之人。歸之於背君凶國之流者。不亦悖理之甚乎。此說一出。人心駭懼。有識之士。或不無隱憂永嘆。而不敢自居以士流者。恐被惡名故也。嗚呼。此豈國家之福也。自玆以往。含默成風。以言乎討逆。則上下相持。虛度歲月。舊賊自如。新逆層生者。此無士論之致也。以言乎紀綱。則名分紊亂。廉恥都喪。只耽貨利。不識義理者。此無士論之致也。君德或有闕遺而匡救無人。官師豈無可言。而相規不聞。浸浸然擧入於彌縫苟且之界。若此不已。國可爲國乎。聖人有一言喪邦之戒。樂洙之言。殆近於是矣。且渠以陰鷙之性。濟之詭譎之行。奰慝成習。好惡乖常。自在布衣。已非吉人。及占科第。深托權凶。情選顯職。惟意兜攬。千億化身。閃焂罔測。討逆之疏。雖假嚴正之義。戕害之計。實包凶險之意。甘心士流。必欲網打。眞所謂權凶之鷹犬。聖世之衮貞也。幸賴聖明在上。奸狀悉燭。十行綸音。至嚴且重。魑魅情狀。莫逃於日月之下。渠當俟罪之不暇。而伊後除拜。一味冒出。揚揚朝端。自同平人。左右附麗。日事營利。從古小人之無忌憚者何限。而豈有如樂洙之放恣若此之甚耶。所可慨嘆者。三四年來。無一人聲罪而致討者。人心之拂鬱。識者之憂歎。爲如何哉。此等之類。不可置於搢紳之列。臣謂沈樂洙。亟施屛裔之典。以杜奸萌。以靖世路。可也。答曰。省疏具悉。沈樂洙事。何甚齪齷。到今年久之後。如是訐摘。此等之習。予甚非之。
정조 8년
持平李趾永疏曰。伏以。臣昨伏見傳敎下者。以有兩夜雷異。惕然警動。旣減常膳。又有求言之敎。對越之念。修省之戒。藹然於辭旨之間。凡在臣僚。孰不欽仰。今殿下欲聞聖躬之闕遺。而臣伏覩臨御以來。九載之間。一念圖理。右文之化。實有周王作聖之休。憂民之誠。允符成湯。若保之德。何嘗有衮闕之可以指陳者乎。今殿下欲聞時政之疵纇。而臣竊見群工率職。百度惟貞。朝象庶臻於寅協。治具已躋於郅隆。亦何有政疵之可以歷論者乎。第伏念。懲討一事。最是刑政之大者。而一年二年。究竟無日。王章久屈。天討尙稽。此固群下不能碎首力爭之罪。而臣愚死罪。竊以爲。亦殿下屈法伸恩。容貸太過之致也。鄭妻之千妖萬慝。已悉於前後三司之論。今不必更陳。而以目下事言之。交通外人。煽動亂民之狀。又是何等禍機也。今若又復姑息。則宗社之憂虞。其將如何。世道之陷溺。又當如何。且以龜賊言之。尙今假貸。已是失刑。而出寘善地。殆若尋常罪犯。若此不已。則王法無所施矣。義理由此晦矣。思之及此。寧不懍然而寒心哉。刑政之失當旣如此。則仁愛之示警。宜也。非異也。見今第一義理。莫重於此。故昨於聯箚。果以懲討一事。爲弭災扶陽之道。而及承聖批。至以陳談爲敎。臣誠不勝瞿然悚恧。而此是一國共公之論也。如欲言今日急務。則其將舍此而何求乎。臣之區區陳勉。實不外此。伏願聖明。廓揮乾斷。亟賜處分。以爲杜禍源而弭天災之方焉。賓對有命。諸臺齊進。臣亦宜隨後入參。以伸沐浴之義。而第臣老父宿病。近益添劇。眞元凘綴。精神昏瞀。膈火上升。達宵煩燥。不能粘席。略無省覺。種種症形。比諸嚮時。不啻更加數層。臣方煎迫罔措。末由進身。此時瀆擾。極知惶懍。而以此情私。亦不敢自阻於孝理之下。乃敢略伸懲討之義。兼附懇迫之私。伏乞天地父母。俯垂諒察。特許鐫免。以便救護。仍治臣罪。以肅朝綱。千萬幸甚。答曰。省疏具悉。懲討事。昨旣言之。爾其勿辭。救護父病。
정조 8년
甲辰十一月初三日午時。上御重熙堂。禮房承旨入侍時。行左承旨徐有防。記事官朴能源李崑秀尹行任。以次進伏訖。上曰。注書出去。罪人草供入之。賤臣承命捧入。上曰。禁府推鞫時。有原任大臣皆赴之例乎。前例一一詳考以奏事。分付。可也。上命書榻敎曰。疏章批答。過三日不下。則微稟。微稟而未承發落。則過三日後。又爲微稟。上曰。今日坐直。誰也。有防曰。左副承旨右副承旨矣。上命退。諸臣以次退出。
정조 8년
甲辰十一月初三日未時。上御誠正閣。戶房承旨入侍時。同副承旨李兢淵。記事官朴能源車亨衢李崑秀。以次進伏訖。上命書傳敎曰。玉堂今日始爲備員。召對爲之。賤臣承命出。與侍讀官李鼎運。檢討官尹序東。待敎尹行任偕入進伏。上命讀朱子封事。鼎運讀自戊申封事十月十一日。止汲汲皇皇。而求有以正之也哉。序東讀自至於輔翼太子。止急務之一也。行任讀自至於選任大臣。止急務之三四也。兢淵讀自愛養民力。止急務之五六也。崑秀讀自夫六事者。止稽首謹言。上命陳文義。鼎運曰。朱夫子誠切格君。齋沐具疏。而以人主一心。爲天下萬事之本。一篇之中。屢致意焉。雖若常談死法。而若論治天下之要道。實不外此。蓋誠意正心。然後百千萬事。無一不得其正故耳。我殿下至誠典學。造詣卓越。而以今時象朝政觀之。竊恐殿下於誠正之學。未克祛一箇私字而然矣。合辭諸賊之尙逭王章。實有歉於大舜服四凶之政。此殿下以私恩而掩公議也。惟其如是。故士氣消軟。言路杜絶。今當遇災求言之日。而工於身計者。前瞻後顧。語及乘輿則不敢言。事關巨室則不敢言。至於官師相規而未有聞焉。此豈聖世百僚師師之好氣象乎。殿下於淸燕之暇。益懋精一之工。先從難克處克將去。則百千萬事。無一不出於正。而凶孽漸消。言路漸開。自底於大公至正之域矣。伏望體念焉。上曰。所奏好矣。下番其陳之。序東曰。朱夫子疏奏六條中。首以輔翼太子爲言。輔翼太子。卽億萬年鞏固之本也。宋太子睿質夙成。閱理久熟。而必使師傅賓客之職。詹事庶子之任。以置左右前後者。蓋欲見正事聞正言之意也。今我世子宮邸下。衣尺漸長。知思日開。惟殿下乃以山林宿德之士。擢置宮僚之列。實爲薰陶德性。而涵養氣質。抄選已久。招延甚勤。而尙無幡然起之望。此莫非我殿下有欠誠禮之致也。伏願克盡求賢之誠。旌招之禮。處之胄筵之班。以爲輔導之方焉。上曰。好矣。閣臣參贊官亦陳之。行任曰。寶鑑一書。纔已畢講。而列聖朝名臣碩輔。嘉謨宏猷。上之所以詢咨。下之所以對揚。靡不逐段講究。隨事體驗。若聖上躬親採用者然。臣固不勝欽仰。而今者繼講之書。又是朱子封事。其勤勤懇懇。丁寧惻怛。有足以極一代之治化。開萬世之太平。則比我朝名碩。不知爲高過幾層。而今此戊申封事。六條之指陳。一心之推演。尤爲人主之龜鑑。歲之相去。雖云千餘。適中時病。如合符契。儻聖上試於淸燕之暇。深軫對越之方。有若朱子此言。今日面陳於宸聰之爲。則非但朱子未展之志業。可行於斯世。抑亦我朝無疆之休命。實基於此書矣。伏想聖學高明。豈待遇臣陳勉。而更加深留聖意無忽。則國家幸甚。上曰。所陳好矣。兢淵曰。朱夫子平生藉手事君。專在此封事一編。此何但宋宗之可法。實天下萬世帝王之範則。昔蘇軾進陸贄奏議于其君也。勉戒之語。丁寧懇惻。有足以感動者。今殿下以此書爲法。則正如蘇軾所謂如與贄言。如見贄面。而怳若朝暮之遇矣。上曰。推考房承旨入侍。李在學進伏。上曰。罪人今已拿來。須往諭委官。使之面質。若所供有異。則今日須更推。期得正犯之意。分付。可也。在學承命以出。上曰。右副承旨入侍。洪仁浩進伏。上曰。推鞫時若無時任大臣。則有原任大臣擧行之例乎。承旨出問前例以來。可也。仁浩承命。出問回奏曰。故相兪拓基。以原任。有參鞫前例矣。上命書大臣箚批。使入侍史官車亨衢傳諭。亨衢承命以出。以古群山僉使望筒。命書傳敎曰。數遞可悶。此望筒勿施。更爲擬入。以京畿監司狀啓。吏曹判書金鍾秀病重不得上去事。命書傳敎曰。政月不遠。調理上來事申飭。此狀啓還下送。仍命退。諸臣以次退出。
정조 8년
甲辰十一月初三日申時。上御重熙堂。左副承旨入侍時。左副承旨李祖承。假注書李敬五。記事官金鳳顯李崑秀。以次進伏訖。上曰。推案入之。賤臣承命持入。上命書傳敎曰。俄於原任大臣箚批。以待卿等箚本到院。勸卽赴坐爲言。而門限已屆。尙無來箚。但使原任獨賢。未免苟簡。卿等諒之事。遣史官卽爲傳諭于時任大臣。上曰。宣傳官申暹。招致閤外。推案去來。勿爲遲滯事。申飭。可也。仍命書榻敎曰。右承旨入侍。上命書傳敎曰。日寒如此。圍立哨軍士。又令減半事。分付訓局。仍命退。承史以次退出。
정조 8년
行都承旨李致中坐。行左承旨徐有防坐。行右承旨李在學坐。左副承旨李祖承坐直。右副承旨洪仁浩坐直。同副承旨李兢淵坐。注書朴能源仕一員未差。假注書李敬五仕直。事變假注書韓興裕仕。
정조 8년
洪仁浩啓曰。禁衛營將官來言。今日本營軍兵。日次私習云矣。敢啓。傳曰。停。
정조 8년
洪仁浩啓曰。御營廳將官來言。今日本廳軍兵。日次私習云矣。敢啓。傳曰。停。
정조 8년
傳于洪仁浩曰。判府事留待。
정조 8년
傳于李兢淵曰。戶曹判書。晝講。同爲入侍。
정조 8년
吏曹口傳政事。以李鼎運爲謝恩使書狀。
정조 8년
洪仁浩啓曰。卽者吏曹假郞廳來言。臺諫有闕。政事當日爲之事。命下。而判書金鍾秀。參判宋載經俱在外。參議黃昇源病不來。不得開政云。參議卽爲牌招。何如。傳曰。允。
정조 8년
以吏曹參議黃昇源牌不進罷職傳旨。傳于洪仁浩曰。只推。更爲牌招。
정조 8년
有政。吏批。判書金鍾秀受由在外。參判宋載經在外未肅拜。參議黃昇源。右副承旨洪仁浩進。啓曰。判書金鍾秀受由在外。參判宋載經在外未肅拜。小臣獨政未安。何以爲之。敢稟。傳曰。只出緊任。以李聖圭爲大司憲。尹坊爲左尹。李集斗爲刑曹參議。兼掌令單李鼎運。
정조 8년
兵批。判書李在簡病。參判金文淳都監進。參議沈基泰入直進。參知權病。左副承旨李祖承進。副護軍單金明遇李漸運。副司直單蔡弘履李文源嚴思晩尹承烈金載瓚。
정조 8년
備忘記。日前因畿儒狀本。知有坡州捉囚人發告事。欲令差遣繡衣。與道伯眼同査閱。考其虛實後處分。大臣請對。以事係莫重。力請設鞫。不得不許施。本事之虛謊。固已料之。屢日訊問。果不爽所料。發告人李揆明。旣以自做。自告納供。則納刺鄭妻一款。特其餘事之餘事。干連人李之衡。不但參謀而已。不但預聞而已。況吾當云云。渠亦自服。旣聞之後。當加刑正律。此兩囚另加訊問。自可究竟。至於李東彬。當初根因。全歸東彬。故有所發捕鉤覈。而末稍揆明。以渠自倡說爲言。則東彬罪犯。只是參聞及不告之罪也。參聞不告。焉逭常刑。而與之衡揆明之爛漫唱和。差有間焉。則似此孤雛。何足置辟。罪人李東彬。減死絶島定配。
정조 8년
傳于洪仁浩曰。東彬旣已定配。夏錫處以禁府。所下傳敎。曉諭後酌放事。分付捕廳。
정조 8년
左副承旨李祖承。右副承旨洪仁浩啓曰。卽伏見備忘下者。有鞫廳罪人東彬減死島配之命。臣等相顧愕眙。誠不勝憂歎之至。噫。揆明之衡之窮凶情節。綻露無餘。方俟明正典刑。以洩輿憤。而惟彼東彬。始旣參聞其凶言。終又不告其逆節。究厥心腸。卽與兩囚。一而二。二而一者也。所宜連加刑訊。嚴覈得情。快施當律。而今此酌處之命。實出於千萬意想之外。獄體之疎漏。輿情之憤惋。爲如何者。臣等職在近密。不敢奉承。玆陳數行。敢效繳還之請。伏乞聖明。穆然深思。亟寢成命焉。惶恐敢啓。傳曰。不允。卽爲頌布。
정조 8년
洪仁浩。以鞫廳大臣意啓曰。推鞫明日擧行事。命下矣。臣等姑爲退去。待明日擧行之意。敢啓。傳曰。知道。
정조 8년
傳于洪仁浩曰。推鞫撤罷。
정조 8년
備邊司啓目。觀此前同春秋徐有防所啓。則鼎足山城。緩急可恃。陰雨之備。宜有通變之道。依所啓定式施行事。分付沁都守臣。何如。判付啓。如是措劃。固甚便好。而係是新創之事。問于守臣決之。亦未晩矣。卽令守臣。具意見狀聞後。以草記稟處爲良如敎。
정조 8년
備邊司啓目。觀此前兵曹判書李𡊠所啓。則闕門事體。關係至重。而留門等節。尙無劃一之規。事之無謂。孰甚於此。此後則以此定式。憑考施遵。俾無如前臨時撓雜之弊。何如。判府啓。留門出入。須有墨勅。始許往來。不但宋時爲然。我朝故事。亦有可據之例。而挽近以來。此規全廢。殆無防閑乙仍于。年前因特敎定式。未閉前仍留。則用宣傳標信。已閉後留門。則用開門標信。標信齎去宣傳官。持標信仍留本門。待還閉與守門將眼同按鑰。然後還納。雖以出入言之。除非符信之別爲祗受。則必待政院兵曹知委擧行。此蓋略尊墨勅之意。無至如前太疎忽也。今若復創墨勅。將此考準。則所以施行之方。不可無一定之規度。要之簡而易行。可無無實之患。近日入直兵曹堂上。頗諳曹中事務。使之具意見草記。待啓下。更自本司。指一稟處爲良如敎。
정조 8년
備邊司啓目。觀此前同春秋徐有防所啓。則沁松兩京。同是保障。春秋都試。俱有節目。則沁都之獨設一次。而出身之不參施賞者。其在勸奬之道。實有斑駁之歎。沁都都試。一依本府元節目及松京例。定式施行。何如。判付啓。一年兩次試取。旣有成案。每試出身閑良。區別論賞。亦屬各營閫通行之例是隱則。本府耳。亦一次則不設行。出身則不論賞。未知有甚委折而然是隱喩。令該府守臣據實狀聞爲旀。狀聞後卽以草記稟處。自今年爲始。以爲復進遵行之地爲良如敎。
정조 8년
備邊司啓目。前因執義李福徽上疏。義僧徵錢之弊。令道臣從長覆啓。分付矣。卽見慶尙監司李秉模狀啓。則令廟堂稟處矣。一番二番。隨人言而變通。則終至於永除番錢而後已。猝難輕議。今姑置之。何如。判付啓。特軫番上之弊。以錢代納。而今又爲弊反滋。侵徵多端。似因緇徒漸益凋殘而然。然則任其切骨之苦。恝視而不之救是隱則。僧亦民也。寧不矜悶。更令道伯別具意見。論理狀聞爲有矣。如前除良。必究矯弊之道。以爲一分對揚之地事。嚴飭爲良如敎。
정조 8년
備邊司啓目。前因金海民人上言。監營貿鹽事。田釜疊稅事。另加禁飭之意。覆啓。分付矣。觀此慶尙監司李秉模狀啓。則令廟堂稟處矣。上言事體。何等嚴重。而朴根蕃李興守。互相符同。誣罔天聽。萬萬駭痛。竝令道臣嚴刑照律。如何。判付啓。依回啓施行爲旀。鹽稅之刀蹬。責在監營。監營如不明察痛禁。設有矯弊之擧。徒歸生弊之資。此後復以該道鹽盆一事。有稱冤之端。先自道伯。難免不飭之責。此意竝以行會爲良如敎。
정조 8년
備邊司啓目。前因洪忠前監司金文淳寺奴婢弊瘼事上疏回啓。指陳方略之意。關問諸道矣。各道所報。各自不同是白乎所。蓋此寺奴婢一事査括之方。專係守令。而檢飭之責。惟在道臣。以此意。分付諸道道臣。何如。判付啓。救弊生弊。無若因舊貫之爲勝。朝家御極之初。旣軫刷奴婢之弊。特罷刷官。專委該道。凡於代頉査定之時。又能仔細搜括。無倖漏橫充之患。則奴婢之爲弊。豈至於是。大抵監司諉之守令。守令諉之下吏。初不留意按檢。悉心究覓。及其呼冤盈耳之後。但以弊端。無難登聞。事之無謂。孰甚於是。旣往雖不一一追勘。此後除尋常惕念擧行爲有矣。擧行勤慢。當有憑處之道。此意竝以各別嚴飭。俾無如前循襲之歎爲良如敎。
정조 8년
洪仁浩。以義禁府言啓曰。罪人東彬。有減死島配之命。繼有閉門前出送之命。臣府卽當擧行。而東彬參聽凶言。其所聚會。在於渠家。之衡卽其親族。揆明乃是友壻。綢繆謀議。爛熳同參之跡。雖不箇箇承款。以其前招辭觀之。自不能掩。至於知情不告之罪。尤不可逭。而特以好生之德。有此減死之命。三尺之法。終難撓貸。亂逆之徒。不容輕恕。依前嚴訊取服。亟行王章。鞫體當然。臣等忝居執法之地。成命之下。不敢奉承。不勝惶恐之意。敢啓。傳曰。卽爲擧行。
정조 8년
洪仁浩。以義禁府言啓曰。罪人李東彬減死絶島定配事。承傳啓下矣。罪人東彬。全羅道靈巖郡楸子島。減死定配。而以承傳內辭意。具罪目卽爲發遣府羅將。押送配所之意。敢啓。傳曰。知道。
정조 8년
洪仁浩。以義禁府言啓曰。必尙面質旣勝。無他可問者。捕廳受刑後。凍獄滯囚。徒有徑斃之慮。姑爲府門保放。待結末特放之事。命下矣。罪人必尙。依傳敎府門保放之意。敢啓。傳曰。知道。
정조 8년
洪仁浩。以義禁府言啓曰。罪人必尙。姑爲府門保放。待結末特放事。命下矣。鞫獄今已收殺。保放罪人必尙。依傳敎放送之意。敢啓。傳曰。知道。
정조 8년
洪仁浩。以訓鍊都監言啓曰。依傳敎。圍立哨軍士。又爲減半之意。敢啓。傳曰。知道。
정조 8년
洪仁浩。以訓鍊都監言啓曰。依下敎。圍立哨軍士放還之意。敢啓。傳曰。知道。
정조 8년
洪仁浩。以訓鍊都監言啓曰。本局權差旗牌官金益麗。今此旗牌官有窠。陞實之意。敢啓。傳曰。知道。
정조 8년
領議政徐命善箚曰。伏以。於工曹前後諸堂罷職之命。竊不勝惶懍慙悚之至。臣於年前。待罪首堂。亦不無帖給下隷之事。其違越式例。與諸堂初無異同。而第以忝在大官。特下勿捧傳旨之敎。臣心恧蹙。姑勿論。其於國體。豈不萬萬苟簡乎。玆敢略具短箚。猥申同罰之請。伏乞亟命有司。竝勘臣罪。俾朝家刑政。毋致斑駁。千萬幸甚。取進止。答曰。省箚具悉卿懇。襲謬之失。非卿一人。昨日以前付之令前現告。姑令勿捧。卿須安心勿辭。卽起視事。仍傳曰。此批答。遣史官傳諭于領議政。
정조 8년
左議政洪樂性箚曰。伏以。臣於水部事。有萬萬惶蹙者。俄登筵席猥請譴何。而處分不下。退益愧悚。臣年前待罪首堂。帶隷之帖給。曹中之別下。未免襲謬。同歸違式儱侗憒劣。實無所逃。而前後諸堂。以此坐罷。臣則只因職忝大官。獨逭郵罰。非但臣心之恧縮而已。其於朝家刑政之斑駁。果何如哉。玆敢略陳短箚。仰請同罪。伏乞聖明。亟命有司。傡行照勘。以尊國體。以安微分。千萬幸甚。取進止。答曰。省箚具悉卿懇。襲謬之失。非卿一人。昨日以前付之令前現告。姑令勿捧。卿須安心勿辭。卽起視事。仍傳曰。此批答。遣史官傳諭于左議政。
정조 8년
副校理李鼎運。副修撰尹序東箚曰。伏以。臣等卽伏見備忘下者。有鞫獄罪人李東彬減死島配之命。臣等誠不勝憂憤之至。噫。丙丁以來。亂逆之變。多出於喬木之家。戚畹之地。而王章久屈。人心靡定。鄕曲醜類。互相煽動。湖凶海賊。前茅後殿。馴致今番揆明之衡輩而極矣。兇圖逆腸。和應糾結。端緖幾露。窩窟可破。而獄事未經。兩囚徑斃。鞫體之疎漏。輿情之憤鬱。已無可言。而惟彼東彬。始旣參聞兇言。終又不告逆節。卽與兩囚。同一心腸矣。及今鉤覈之道。惟在於此囚。則所當嚴加刑訊。鉤問情節。而遽下酌處之命。旋有撤鞫之擧。群賊無所懲畏。四方實多驚惑。此豈嚴懲討杜亂本之道哉。伏願聖上。亟回三思。特寢成命。仍令王府。連鞫得情。以伸王法焉。取進止。答曰。省箚具悉。纔諭院批矣。
정조 8년
甲辰十一月初四日巳時。上御重熙堂。左承旨入侍時。行左承旨徐有防。假注書李敬五。記事官李崑秀尹行任。以次進伏訖。上曰。同副承旨與上注書待令於靑陽門外事。分付。賤臣承命出傳。還入進伏。上乘輿詣永肅門。同副承旨李兢淵。注書朴能源。以次侍立。上曰。訓將戶判入侍。訓鍊大將具善復。戶曹判書鄭一祥。承命進前。上曰。去夜局出身廳。緣何失火。延燒幾間乎。善復曰。査問委折。則火出於積薪之庫。而入番局出身。皆是老殘。水路且遠。未卽登時撲滅。竝與上下毁撤處而計之。則爲六間。都是渠輩不能謹飭之罪矣。上曰。得無傷人乎。善復曰。幸免云矣。上命招入局出身等。各問年齒。仍命以日後則無得放心之意。申飭出送。上曰。今日內可以修葺乎。善復曰。無時擧行。恐似未安。俄問日字。則初九日平吉。十一日大吉云。以何日定行乎。上曰。以九日始役。可也。仍還內。諸臣以次退出。
정조 8년
甲辰十一月初四日未時。上御重熙堂。左承旨入侍時。行左承旨徐有防。假注書李敬五。記事官李崑秀尹行任。以次進伏訖。上命書傳敎曰。詞訟劇地。委屬可悶。京兆亞堂。時帶副使人。與未肅拜刑曹堂上許遞。今日政差出。以臺諫有闕政事。取稟。命書傳敎曰。當日爲之。仍命退。承史以次退出。
정조 8년
甲辰十一月初四日二更一點。上御重熙堂。左副承旨入侍時。左副承旨李祖承。假注書李敬五。記事官金鳳顯尹行任。以次進伏訖。上曰。推案入之。賤臣承命持入。上曰。推案去來。豈敢如是遲滯。宣傳官之擧行。極爲駭然。各別申飭。斯速往來事。分付。賤臣承命出傳。還入進伏。上曰。禁府草記。以卽爲擧行之意。自政院書下事。分付。仍命退。承史以次退出。
정조 8년
行都承旨李致中式暇。行左承旨徐有防坐。行右承旨李在學病。左副承旨李祖承坐直。右副承旨洪仁浩坐直。同副承旨李兢淵坐。注書朴能源仕一員未差。假注書李敬五仕直。事變假注書韓興裕仕。
정조 8년
李祖承。以兵曹言啓曰。卽接西所衛將所報。則初更五點。局廳失火云。故臣與本曹郞廳。率衛軍進詣該廳。登時撲滅。而其所延燒者四間。救火時毁撤者。亦爲二間。其時驚惶之狀。已不可論。而當該局別將。常時不能檢飭。致使咫尺宿衛之地。有此失火之擧。不可無嚴勘。請令該府處之。局出身正領。亦當嚴處。而係是出身。自攸司例不得科治。亦令本營從重科罪之地。何如。傳曰。允。
정조 8년
洪仁浩。以訓鍊都監言啓曰。臣常時不善檢飭。昨夜局廳失火之事。萬萬驚悚。惶恐待罪。而開門後卽爲入來。摘奸其形便。則失火根因。全在於留直之出納柴木時不能謹火之致。入直別將之未及照飭。當該正領之不能登時撲滅。事甚痛駭。入直將趙榮儉及一番主番領金萬日。掌務出身金世重。三正出身余命炫。掌務出身金成周。竝決棍汰去。二番處所在後。似有間隔。而不卽合力撲滅之罪同然。當該正領決棍懲礪。留直亦爲嚴棍除汰。何如。傳曰。允。局將纔因兵曹草記。卽命拿處。今無加罪之端。一番正領及掌務出身等。決棍懲礪。他番出身。不必棍治。特爲分揀。卿則勿待罪。可也。
정조 8년
洪仁浩。以訓鍊都監言啓曰。本局草記。傳曰。允。纔因兵曹草記。旣命拿處。今無加罪之端。一番正領及掌務出身等決棍懲礪。他番出身不必棍治。特爲分揀。卿則勿待罪可也事。批下矣。依傳敎。局別將加罪安徐。一番正領及掌務出身等各嚴棍十度懲礪。他番出身特爲分揀之意。敢啓。傳曰。知道。
정조 8년
洪仁浩。以左邊捕盜廳言啓曰。去夜二更。儺禮都監邊人林光綠。放砲於習樂之際。聞極驚駭。爲先嚴囚本廳。而雖是謬例。半夜放砲。關係至重。移送秋曹。依律嚴繩。臣不能檢束。致此驚駭之事。惶恐待罪之意。敢啓。傳曰。儺禮習樂時。放砲有例無例。姑舍是。雖以各營應行旗祭言之。該營前期具由草記。將校微稟。各殿差備。遍告諸大臣將臣家。可見法意之有在。昨夜事。以此草記觀之。竝與該都監堂上而不知。此亦有前例之可據乎。砲響亦異於鳥銃之聲。然則軍門火器。從何得來。所放者何營軍卒。爲先令訓將放砲人及儺禮廳下屬。捉來棍問草記。近來夜禁。雖曰懈弛。每提明義錄三字。申飭將臣。爲將臣者。聞此少加惕念。而最是漫不知者。莫甚於禁將。雖以昨夜言之。踐更將卒。不知去處。街路行人。無異白晝。半夜炮響。亦宜動念。況是巡邏當日。而鼾醉爲事。醒日常少。旣不能戢察。又不能摘發。禁營事豈不可悶乎。其委折。令兵判査問。該大將處入番將校。草記。可也。
정조 8년
洪仁浩啓曰。禁衛大將徐有大罷職事。命下矣。將兵之任。不可一刻無摠察之人。何以爲之。敢稟。傳曰。此亦宿將。予所倚毗。豈比近日不解事太梗生之徐有大李敬懋諸人。御營大將李柱國。兼察兼佩。牌招聽傳敎。
정조 8년
洪仁浩。以兵曹言啓曰。昨夜儺禮廳習樂時放砲人。移送秋曹。依律嚴繩事。左邊捕盜廳草記批旨內。儺禮習樂時放砲有例無例。姑舍是。雖以各營應行旗祭言之。該營前期具由草記。將校微稟各殿差備。遍告諸大臣將臣家。可見法意之有在。昨夜事。以此草記觀之。竝與該都監堂上而不知。此亦有前例之可據乎。砲響亦異於鳥銃之聲。然則軍門火器。從何得來。所放者何營軍卒。爲先令訓將放砲人及儺禮廳下屬。捉來棍問草記。近來夜禁。雖曰懈弛。每提明義錄三字。申飭將臣。爲將臣者。聞此少加惕念。而最是漫不知者。莫甚於禁將。雖以昨夜言之。踐更將卒。不知去處。街路行人。無異白晝。半夜砲響。亦宜動念。況是巡邏當日。而鼾醉爲事。醒日常少。旣不能戢察。又不能摘發。禁營事豈不可悶乎。其委折。令兵判査問。該大將處入番將校。草記可也事。命下矣。依傳敎。査問禁衛大將徐有大處。入番將校林德樹。則所告內。昨日本營巡邏。城內外發巡。大將家親執嚴飭。發巡於巡邏校卒等處。別定將校都巡另飭。而人定後。忽有如砲如鼓之聲。故聞極驚怪。卽使入直執事。遍審城內。隨聞摘奸以來。則儺禮廳初昏習樂時有放砲。而已爲撤去云。事雖驚駭。認以爲儺禮都監流來謬例。故果未摘發請勘。摘奸之時。路上習樂已罷。都監門內則雖有閑雜觀光之類。而都監門外犯夜人。皆有所捉納。故依更數治罪云矣。昨夜儺禮私習之時。任意放砲之罪。旣不能摘發。犯夜觀光之類。又不能禁戢。臣旣待罪本名。不勝惶恐。而至於禁衛營。則以當日巡邏營門。其所執捉。不過略干名呈課云者。極爲駭然。當該將校。嚴棍懲礪。不能檢飭之該大將。從重推考。何如。傳曰。大將鼾睡。入直將校。奚論分揀。家居與放砲處不遠。且非褎如之人。則不能覺察。乃於響歇之後。始乃聽人囑托。送校塞責。寧有如許道理。況發放者。徐有大營門之待年軍也。借藥者。徐有大營門之別破陣也。三穴三放。旣是徐有大營卒所敎。火器火具。又是徐有大營門所貯。巡邏當日。卽又徐有大所管也。有一於此。難逭重勘。況兼有此五件犯科者乎。禁衛大將徐有大。纔令罷職。姑施薄勘之薄勘。此後夜禁之懈緩。若不這卽論勘。此卿之責也。惕念擧行。可也。
정조 8년
洪仁浩。以訓鍊都監言啓曰。依傳敎。儺禮廳下屬。一倂捉來。何者放砲。火器從何得來委折。發問目棍問。則放炮人林光綠所供內。矣身以禁衛營待年軍。入於儺禮廳。凡事擧行。而聞邊首之言。則在前遊戲私習之時。有放砲吹打之例云。故昨夜私習時。與諸類相議後。鳥統與火藥。果爲得來於後川洞居禁衛別破陣崔泰謙處。以迷劣之致。只憑邊首之言。不知重律。果放三次。而砲聲之與他銃有異者。不入鐵丸。過入火藥。至於砲聲之過大。此外更無所達云。都邊首卓文漢所供內。矣身以匠人邊首。次知造山。而初次造山。旋卽頹圮。故昨日僅僅造成欄干。而觀光兩班與諸人。竝登欄干。觀其私習。故爲慮欄干之更頹。私習諸般遊戲。竝皆逐出門外。看檢山臺之際。聞炮聲驚動出去。叱責諸人。還爲入去。看察欄干。質問諸人。則矣身之初不干涉。可以洞燭。更無所達云。邊首沈四得所供內。矣身曾經儺禮廳者。今爲三次。而在前遊戲私習之時。或有放砲之謬例。故昨日果爲言及於林光綠處。得來鳥統與火藥。使光綠果放三次。此矣身誤引謬例。勸於年少迷劣之人。有此犯禁。矣身罪狀。尤爲萬死無惜云。崔泰謙所供內。矣身以禁衛營別破陣。居在後井洞矣。聞儺禮廳私習之說。欲爲觀光之際。路逢林光綠。則以爲。鳥銃借去則善爲觀光云。故果以矣身之鳥銃。借給隨去。同爲觀光。而放砲則林光綠果爲之。藏藥過大。砲聲甚異於平時私習之放云。金者斤金朴重蕃申守得崔光守申甲得等矣徒等五人。以遊戲邊首率下。聞有前例之說。欲勝於右邊。果爲竝勸林光綠。得來鳥銃。放砲的實。而他無所達之辭。納供矣。大抵儺禮廳。自古分左右邊。各自勝癖。遊戲之際。百怪之事。互相層出。作爲奇觀。自以爲孰勝孰負。世所共知。而邊首沈四得招中。雖云前例。乃是粧撰之說。曾前城外私習時。或不無此等謬例。而半夜城內放砲。驚動都民。關係甚重。放砲人及指使邊首。爲先嚴棍七度。其餘各人等。嚴棍各五度。竝皆直告。故取招以入。而昨日私習時。參坐郞廳。不可無責。而旣有下屬等棍問之命。爲先捧供以入之意。敢啓。傳曰。知道。私習雖有用砲之謬例。夜半城內。三發砲聲。致使都民驚惑。論厥犯罪。不可尋常處之。況所謂放砲人則禁營軍卒也。借藥者亦是禁營別破陣也。火器火具。無非禁營之物。此何異於禁將之故放。禁衛大將徐有大爲先罷職。該邊首卓文漢沈四得稱名漢。竝加棍。移送該曹嚴囚。勅使回還後勘律。放砲人林光綠稱名漢。移付本營。待後日習陣時處置次嚴囚。借藥人及該次知將校卿其參酌決棍放送。其餘各人等竝放送。參坐郞廳請罪事。依施。儺禮堂上。難免不飭之責。旣已摘發。草記分揀。可也。
정조 8년
洪仁浩。以訓鍊都監言啓曰。依草記批旨。儺禮廳邊首卓文漢沈四得。竝加棍十度後。移送該曹。使之嚴囚。待勅行回還後勘律。放砲人林光綠。移付禁營。使之待後日習陣時處置。借藥人禁衛營別破陣崔泰謙。決棍十度。該次知將校徐尙郁。亦爲決棍七度後。竝與其餘各人金者斤金等五名。放送之意。敢啓。傳曰。知道。牌文出來。其中邊首二名移送秋曹事。特爲分揀放送事。分付。可也。
정조 8년
洪仁浩啓曰。因訓鍊都監草記。儺禮都監參坐郞廳請罪事。有依施之命矣。何傳旨捧入乎。敢稟。傳曰。拿處。
정조 8년
洪仁浩。以左右捕盜廳言啓曰。依下敎。左邊捕盜廳在囚罪人李禧培徐毅獜。放送之意。敢啓。傳曰。知道。
정조 8년
洪仁浩。以左右捕盜廳言啓曰。依下敎。左捕廳在囚罪人黃處良。出付畿營。使之還送于坡州牧。前日在囚罪人鄭達五。去月二十九日。因傳敎已爲放送之意。敢啓。傳曰。知道。
정조 8년
洪仁浩。以左右捕盜廳言啓曰。傳敎內。東彬旣已定配。夏錫處以禁府。所下傳敎。曉諭後酌放事。命下矣。依下敎。謹將禁府所下傳敎內辭意。罪人夏錫處。曉諭後放送之意。敢啓。傳曰。知道。
정조 8년
備邊司啓目粘。觀此北關監賑使李在學別單。則以爲。關阨軍制邑瘼民隱。開陳十二條于左。令廟堂商確稟處亦爲有臥乎所。其一。卽長坡設鎭事也。令道帥臣躬審圖形狀聞後稟處爲旀。其一。卽長津堡設邑事也。令道帥臣擇送守令及兩營幕裨之解事者。詳審圖形。狀聞後稟處爲旀。其一。卽端川設防營事也。陰雨之備。不在防禦。此一款。置之爲旀。其一。卽北關軍制事也。令道帥臣論理狀聞。從長釐正之意嚴飭爲旀。其一。卽別親騎衛設置事也。令道臣遍叩南北兵營及各邑。參以意見。狀聞後稟處爲旀。其一。卽北兵營軍士之弊也。令道臣條列狀聞。以俟朝家處分。其一。卽北兵營軍需木及養生庫布木之使軍校取殖者。分授各邑。輸納利條事也。分付道臣。論理狀聞後稟處爲旀。其一。卽北關穀簿査正事也。分付道臣。各穀石數修成冊。報備局。以爲憑考之地。一體分付爲旀。其一。卽交濟穀分留事也。旣承筵敎。從當草記稟處爲旀。其一。六鎭淸市所用牛犂鹽價。以穀木參半上下事也。令道臣酌量釐正。俾無不齊之患爲旀。其一。卽北關量田事也。此時民事。宜靜而不宜撓。姑俟屢豐。先試數邑後。鱗次擧行爲旀。人才搜訪。貞烈旌褒。竝令各該曹稟處。何如。判付啓。長坡設鎭事。茂山創邑也。朝議多岐。成效難期。而土沃人衆。今成雄府。設置殆近百年。未嘗一經歉荒。茂之爲樂土。槪可知矣。惟玆長坡。介於茂甲之間。卿等雖曰其地節候則早寒。土品則大薄云。而嘗聞三甲。亦在白頭尾麓。惟其播穀艱食之患。豈於長坡獨然乎。又況設置之規。邑鎭懸殊。卿等又以民蕃則有潛越之慮云。而此又有不然者。六鎭諸治。無不與彼壤相接。所限者直一衣帶水。而古人制置。未始以此爲拘。且況間之以大嶺峻阨。比諸六鎭。遠近不啻較異。此地右茂左甲。最爲兩關之咽喉。脫有緩急。管攝至難。今此監賑使所論。儘有意見。若言其士地。則有芋萊之歎。若言其關防。則有疎虞之慮。以此以彼。設鎭一款。恐爲得宜。而說者又以爲。創始之初。衙庫設置。糜費不少。此亦不可不念云。此果苟利於厚生。有利於要衝。則雖劃略干公物。在所當行。況此地地方。卽茂山。茂之穀簿。輒言以多爲患。就其中劃出經紀。未爲不可。曾經兵判道帥臣。相與爛議。登對時指一稟處爲旀。長津堡設邑事。處在西北要衝之路。而坐處迂回。官府夐越。咸水兩邑。俱未管攝乙仍于。西而寧陽。北而平高。若吏若奴若民之避罪避逋避丁者。率皆爭先坌集。從而生計豐足。土地饒沃。互事販貿。徒仰奸僞。於是乎斷岸之村落。翻作撲地之人煙。所謂鎭況。昔儉而今裕。所謂鎭窠。始避而終願。觀於年前訓將禁堂之奏。可驗議鎭之不可抛棄。今以秩卑人微之一營校。任其統轄彈壓之權。決知爲行不得之擧。設邑之論。儘有意見。而土地人民。尙當從重經理。外此衙庾之建置。糶糴之貯蓄。亦將於何辦出。所以持久不卽決者。政坐是耳。無已則略倣群山法聖。或古群山之已例。或作履歷窠。或作兼營將窠。或作邊地窠。就武弁中有地望步趣人。另擇差擬是隱則其於句檢撫摩之方。兩得其宜。然近來久勤窠之陞作階梯職。非止一二。奪此與彼。不無渠輩抑鬱之歎。如欲決意通變。先講推移換窠之方。實合謀始之宜。兵判訓將與曾經西北道帥臣人。以書以面。爛加商議。仍又就議大臣。指一稟處爲旀。端川設防營事。陰雨之備。不係防禦之虛名。捍衛之策。實在擇人之要道云者。誠如卿等言。防營換設。雖難遽議。而大抵端之爲治。處在天雲兩嶺之交。財賄之所輻輳。商市之所絡繹。其産則銀蔘貂馬也。其利則漁鹽泉布也。以至攻玉採石。皆資日用器什者。不可以悉數。是非所謂一大都會乎。然於差遣之際。多不愼揀。間於頃年。略有通變之擧。而伊後充擬。率循前規。一未經事無聲績者除送。便作訓判都經應遷之窠。如是而巖邑安有所恃乎。防營如難遽設。官方理卽稍改。兩銓長相議。待後日次對稟處爲旀。北關軍制事。一入校鄕。羞隷軍伍。奚但北路爲然。玆皆等威日就陵夷。廉約絶無聲稱。流弊安得不至於此。卿等所謂忽戎政任恬嬉。猶屬第二件事。苟矯弊源。責在朝廷。是可曰燭刻所使釐革哉。然而仍置。徒歸於因噎而廢食。所期先自廟堂而淬礪。附陣三件。竝依回啓施行爲旀。別親騎衛設置事。此說之可否說難。今已八年于玆。從違之間。迄無定論。北人之有識慮者。必以朝廷之事事姑息。相與竊歎。今番段更勿如前因循。就評事沈豐之。監司趙重晦趙㻐。兵使李漢膺徐有大安宗奎等狀辭節目。施行當否。從違決定以聞爲旀。營軍士事。此亦民也。民之爲弊。乃至於斯。朝家旣聞之矣。宜講矯捄之策。但其一保加給。雖似無難。十二番軍數至三千。三千之保。又當爲三千。當此閑丁日縮。塗沫無路之時。許多保軍。何處得來。賑使所請以元數三千名除番代布。似無掣礙之端。而卿等旣以難愼之意。更請帥臣。論理狀聞。此亦依回啓施行爲有矣。如無難便之端。但以擧行形止狀聞事。分付爲旀。北兵營布木殖利事。前伯還朝未久。必當稔知此弊。更與曾經道伯人及監賑使。相議草記稟處爲旀。北關穀簿査正事。依回啓施行爲有矣。無論南關北關。近因飭禁稍弛。犯科多端。迨此開倉之前。不可無抽栍憑處之道。而纔經昨年大賑乙仍于。差待春後。欲於留庫中摘奸。先以此意嚴飭爲旀。交濟穀從後稟處事。六鎭淸市牛犂鹽價穀木參半上下事。依回啓施行爲有矣。年來釐正事件。果皆一一添載於定例是隱喩。曾經道伯中一人。差定校正堂上。無論開市定例。本道詳定冊子。逐數添錄。一件入啓。一件司上爲旀。北關量田事。要之待豐爲好兺除良。向因諸臣疏奏。已令各道從便設施。擧行遲速。惟在道臣量宜措置之。如何。不必指一分付是旀。人才搜訪事。漢北人物。在在俊偉。士馬之精壯。勝於南關。以至冠儒服儒者。亦莫不明秀云。苟欲任用。何官不做。特以逖矣遐陬。攀登無梯。旣難致身自衒。亦不搜羅傍探。大有違於懷綏之政。此朝家常所耿耿於中者。間有來求仕官之人。廻徨旅托。畢竟成就。不過是殘署冷麾。甚者往往空往而空來。徒弊弊於道路之間。此足爲干和之一端。此特指文蔭而言也。最可矜而最可悶者。武士是已付料之式。抄上之規。有以仰祖宗朝慰悅遠人之聖意。而銓曹收用。是只西之植松。北之造山等薄薄不願窠而已。曷嘗有抄揀人地。拔例超擢者乎。賑使亦以軍門哨官之有名無實爲言。以今各營言之。如金德獜姜守性南履周崔光烈等數人外。需用者爲幾人。統計文蔭武。若無別般矯捄。宿弊何以亟去。又若困窮自守之士。不求顯達。讀書林下者。豈肯入於近日所謂道伯之薦目乎。振拔之要。將如何爲得。惟其對揚之方。望在廟堂。此意傳于大臣。因此而有提敎者。文蔭之人地。固未詳曉。而武弁中爲韓光濟者。其資歷與身手。俱合擢任。況是安川國舅之後孫。曾欲置之近侍之列而未之果焉。聞纔閱服。特差別軍職。分付道伯。使之給馬起送爲旀。貞烈旌褒事。秋間賑使反面之日。已令該曹按例棹楔。回啓中請令稟處。太欠照察。此一款。勿施爲良如敎。
정조 8년
領中樞府事金尙喆。領敦寧府事鄭存謙。行判中樞府事李福源箚曰。伏以。卽伏聞罪人東彬有減死島配之命。噫嘻。處分之太寬。一何至此。今番送囚。雖曰鄕曲賤品。若其陰謀凶言。畢露無餘。而以其獰慝抵賴之故。根柢脈絡。未及盡覈。致使兩賊。徑斃杖下。莫施肆市之典。神人憤痛。容有其極。況且東彬揆衡兩賊。一而二。二而一也。從前賊徒之聚會綢繆者。卽東彬之家。凶言之狼藉倡說者。亦東彬之家。至於擬議元勳。全屬東彬。則以渠凶頑。雖或推諉於揆賊。而不軌之謀。不道之言。毋論誰倡誰聽。均是逆耳。豈有一分區別之道。而今玆傅生之命。實是意慮之外。噫。人心陷溺。民彝斁絶。三尺不嚴。百怪層生。甚至此等迷蠢之輩。亦犯此滔天之罪惡。則又安知醞釀之無所自。譸張之無其人也。聖意雖出於好生。獄體終歸於失當。此豈爲一東彬而言哉。臣等身參鞫坐。目見鞫情。憂惋之極。敢此齊籲。伏乞聖明。翻然回思。亟命收還東彬酌處之命。仍令鞫廳嚴訊得情。斷不可已也。取進止。答曰。省箚具悉卿等之懇。處分實有細量者。卿等諒之諒之。仍傳曰。此批答。遣史官傳諭于諸大臣處。
정조 8년
判義禁府事李命植。知義禁府事鄭昌順。同義禁府事沈頤之。同義禁府事沈有鎭疏曰。臣等伏見昨夜傳敎下者。有推鞫罪人東彬酌處之命。臣等草記爭執。未蒙允許。相顧愕眙。達宵憂歎。玆又相率疏籲。冀賜處分焉。當初凶言之倡說者揆明。和應者之衡。而東彬以揆明友壻之衡之至親。招集聚會。常在其家。參聞酬酢。昭不可掩。國有三尺。焉逭知情。臣等之待罪獄官。不能査得根因。致令凶徒。頑忍徑斃。未正典刑。未洩輿憤。固是臣等之罪。而到今究問。惟在東彬。遽命島配。遂令撤鞫。臣等固知執藝之誼。不宜奉承。而職在攸司。不敢累瀆。促敎荐下。勢難久格。雖已奉行。纔令發配。更卽還拿。依前嚴問。論以鞫體。斷不可已。伏乞聖明。亟命鐫削臣等之職。以治不善究覈之罪。仍寢罪人島配之命。更令設鞫。期於得情焉。臣等無任云云。答曰。省疏具悉。已諭院批。卿等勿辭行公。
정조 8년
司諫趙榮弼。掌令李思祚。持平尹載命。正言沈鏗。正言愼師稷疏曰。伏以。臣等伏見夜下備忘。有罪人東彬減死島配之命。臣等聚首相顧。誠不勝萬萬驚惑之至。揆明之衡凶言之爛熳酬酢。旣在於東彬家。則東彬聞其凶言。不卽發告者。究厥心腸。誠極叵測。兩賊雖已徑斃。窩主則自在。臣等俱以參鞫臺臣。目見窮凶情節。不勝痛惋。而今此酌處之命。獄體疎漏。訊覈無路。國無法則已。國有法則其可成說乎。伏願聖明。穆然深思。亟寢成命。更令王府。嚴覈得情。快正王法焉。臣等無任云云。答曰。省疏具悉。已諭院批矣。
정조 8년
校理安策。修撰李東稷疏曰。伏以。人心滔溺。亂逆式月滋生。世變層疊。憂虞無時可已。又有今番揆賊事矣。臣等連參鞫坐。目擊始末。其凶言之絶悖。逆謀之至憯。聞之髮豎。言之膽掉。直欲卽地臠剮而不可得也。第其情節未盡究覈。凶醜徑已致斃。將露之端緖。無路更詰。肆市之常刑。無地可施。輿情憤鬱。已無可言。而罪人東彬酌處之命。忽下於此際。噫嘻。此何事也。東彬以揆賊之友壻。在揆賊之切隣。凶圖逆謀。爛熳綢繆。便作凶徒之嚆矢。而特其賦性妖凶。始旣知情不告。終又忍杖抵賴。非但負犯之合置常辟。到今兩賊旣斃之後。根因之覈得。惟在此囚之嚴訊。而反從惟輕之典。遽有編配之命。鞫體之疎漏。王章之虧損。爲如何哉。伏願亟寢成命。仍爲嚴囚。連加刑訊。期得情實以懲亂賊。以嚴邦憲焉。夫以鄭妻之千罪萬惡。而殿下不惟不置辟。又使之偃處郊畿。乃反潛釀凶圖。陰逞禍心。雖以目下事言之。人心之誑惑。逆計之糾結。果誰爲之根柢哉。宿火易致燎原。斬草當先鋤根。而殿下公不勝私。恩反掩義。一日二日。當斷不斷。致使防守漸疎。凶計滋長。又不知何樣駭機。發於何時。思之至此。寧不懍然。爲今日計。莫如早爲之所。俾國勢奠安。亂原永息。則豈非宗社之幸而臣民之福耶。臣於此。又有所深憂隱歎者。龜賊之大憝凶魁。豈下於鄭妻。而當死而生。自海而陸。亂萌未絶。喙息自如。則他日之醞釀禍機。安知不如今日之鄭妻也。更願殿下。淵然深思。亟揮乾斷。竝從三司之啓。以洩一國之憤焉。臣等無任云云。答曰。省疏具悉。已諭院批矣。
정조 8년
領議政徐命善。左議政洪樂性箚曰。伏以。臣等卽伏見傳敎下者。有罪人東彬減死島配之命。臣等竊以爲不然也。揆明之衡東彬三賊。同居一村。晝宵聚會。酬酌凶言。綢繆凶謀之狀。畢露於揆明發告之凶書。而及問東彬。渠亦不能全然掩諱。至以屢次參聞納招。則勿論揆明言之而東彬聞之。東彬言之而揆明聞之。其爲爛熳同情則灼然無疑。今揆明之衡之未及正法。徑斃杖下。已切神人之憤。顧何可竝與東彬。遽施減死之典哉。且東彬不但參聞凶言而已。旣是渠輩中指目之人。則之衡東彬。均一凶魁。推此可知。而之衡則杖斃。東彬則傅生。尤爲失刑之大者。伏乞亟寢成命。仍令王府。更加盤問。明正典刑。使亂逆知懼。王章快伸。不勝幸甚。取進止。答曰。省箚具悉卿等之懇。處分實有細量者。卿等諒之諒之。仍傳曰。此批答遣史官傳諭于諸大臣處。
정조 8년
校理李錫夏疏曰。伏以。臣卽伏見夜下備忘。有鞫廳罪人東彬減死定配之命。繼以有推鞫撤罷之敎。噫。此何事也。近年以來。亂逆層生。變怪百出者。專由於誅討不嚴。根因未覈故也。今番揆明之衡輩之窮凶情節。綻露無餘。而惟彼東彬。始旣參聞凶言。終又不告逆節。根因之當覈。卽三囚同然也。誅討之當覈。亦三囚無異也。到今兩囚徑斃之後。鉤問之道。惟在於東彬。而遽下酌處之敎。至有撤鞫之擧。獄體之疎漏。已無可言。輿情之憤惋。當復如何。喉院之繳還。堂僚之箚陳。實是不得請則不容已者。而不允之批。已諭之敎。便成二字之例批。視同三司之故紙。根因旣不窮覈。誅討隨而不嚴。目下之驚惑。甚非細故。方來之憂虞。容有極哉。昨日諸僚之箚籲也。以臣家在城外。時夜已深。不得隨參。今始略構短章。仰陳愚忱。伏乞聖明。俯垂察納。亟寢東彬酌處之命。更令王府。嚴鞫得情。快施當律焉。至於今番逆獄之窩窟根柢。惟在鄭妻。則從前貫盈之罪。有不待更事臚列。及今誅殛之典。尤不容少延晷刻。臣於日前。略陳短箚。冀回天聽。而及承批旨。有從當決末之敎。臣徒積憂憤。顒俟明命。處分尙此寂然。物情去而愈激。以殿下之英明。何不念及於行天討杜亂本之道耶。亦願亟從合辭之請。廓揮乾斷。明正典刑。以伸王法。以洩輿憤焉。臣無任云云。答曰。省疏具悉。已諭院批矣。
정조 8년
領中樞府事金尙喆。領敦寧府事鄭存謙。判中樞府事李福源箚曰。伏以。卽伏聞罪人東彬有減死島配之命。噫嘻。處分太寬。一何至此。今番逆囚。雖曰鄕曲賤品。若其陰謀凶言。畢露無餘。而以其獰慝抵賴之故。根柢脈絡。未及盡覈。致使兩賊徑斃杖下。莫施肆市之典。神人憤痛。容有其極。況且東彬與揆衡兩賊。一而二。二而一也。從前賊徒之聚會綢繆者。卽東彬之家。凶言之狼藉倡說者。亦東彬之家。至於擬議元勳。全屬東彬。則以渠凶頑。雖或推諉於揆賊。而不軌之謀。不道之言。毋論誰倡誰聽。均是逆耳。豈有一分區別之道。而今玆傅生之命。實是意慮之外。噫。人心陷溺。民彝斁絶。三尺不嚴。百怪層生。甚至此等迷蠢之輩。亦犯此滔天之罪惡。則又安知醞釀之無所自。譸張之無其人也。聖意雖出於好生。獄體終歸失當。此豈爲一東彬而言哉。臣等身參鞫坐。目見鞫情。憂惋之極。敢此齊籲。伏乞聖明。翻然回思。亟命收還東彬酌處之命。仍令鞫廳。嚴訊得情。斷不可已也。取進止。答曰。省箚具悉卿等之懇。處分實有細量者。卿等諒之諒之。仍傳曰。此批答遣史官傳諭于諸大臣處。
정조 8년
甲辰十一月初五日辰時。上御重熙堂。左副承旨入侍時。左副承旨李祖承。記事官朴能源李崑秀尹行任。以次進伏訖。上曰。左承旨入侍。出榻敎徐有防進伏。上曰。夜來砲聲連發。禁將之只耽睡不爲察飭。事極駭然矣。禁將不可不處分。而訓將能趁時審察。密捕誤放人。誠可嘉尙矣。仍命書傳敎曰。曾聞故將李浣。在家夜聞砲聲。起尋出處。直到街上査知鄕軍之誤放。然後方爲還第。此事至今傳爲美談。昨日儺禮都監砲響事類是。而巡邏所管。將臣初旣漫不傾聽。甚至部下軍卒無難犯科。而亦不能致察。惟訓將則登時尋察。未移數刻之漏。竝與誤放人而密捕報捉。使人試問。但以無慮附奏。卽此一事。無愧古人處事。訓將可謂不負倚仗之意。此等處宜有嘉奬之擧。訓鍊大將具善復熟馬一匹面給。使之閤門外親授。上曰。左承旨曾經北評事。北關事想必熟知矣。邊將中最殘薄者何邑乎。有防曰。臣未的知矣。上曰。承旨出去知入。可也。有防退出。詳考以入。上曰。果爲知入乎。有防曰。臣謹列錄以入矣。上命退。諸臣以次退出。
정조 8년
甲辰十一月初五日初更。上御誠正閣。召對入侍時。參贊官洪仁浩。侍讀官李鼎運。檢討官尹序東。奎章閣待敎李崑秀。假注書李敬五。記注官金健修。記事官尹行任。以次進伏訖。上曰。館伴戶曹判書入侍。出榻敎賤臣承命出。與伴館徐有隣。戶曹判書鄭一祥偕入進伏。上曰。推鞫纔罷。牌文適至。事不偶然矣。有隣等曰。誠爲異常矣。上曰。勅行何當入城乎。有隣等曰。雖未的知。然渡江後十二日。則當到京云矣。上曰。渡江似在望後。問安使當及期治送。方物亦當看品矣。一祥曰。方物品數。間有未洽者矣。上曰。何物爲然乎。一祥曰。紬綿之屬。品似不好矣。有隣曰。以中品用之。亦似無妨矣。上曰。依此爲之。可也。上曰。儺禮都監事。卿等亦當管攝。而昨夜放銃。誠是意外矣。一祥曰。雖緣無心之致。而臣等不能檢飭之罪。萬萬惶悚矣。上曰。郞廳。誰也。對曰。李寬鼎矣。上曰。儺禮習儀。已爲之乎。一祥等曰。姑未及爲之矣。上曰。習儀於何處乎。一祥曰。南別宮內爲之矣。上曰。申飭爲之。問安使發行日字。亦爲商諒以稟。可也。仍命館伴戶判先退。又命召對進前。命讀朱子封事垂拱第三箚。鼎運等以次讀奏訖。上命陳文義。鼎運曰。此垂拱第三箚也。陳勉之意。惓惓於一篇之內。而末以納諫諍遠邪侫杜倖門固邦本四者。爲急先之務。蓋治天下之要。是不外乎此。今當求言之日。以朱夫子四條陳戒之語。爲今日修省之方。則朝廷可以正矣。紀綱可以立矣。伏望體念焉。上曰。所奏甚好矣。序東曰。止拱第三箚。以正朝廷立紀綱。爲外攘夷狄興復中原之本矣。朝廷正而紀綱立。然後可以慴外夷而恢王業。則斯豈非明天理定人心之道哉。顧今亂逆層生。倫彝晦塞。時象泮渙。人心靡定。實由於朝廷不正。紀綱不立而然矣。凶徒逆孼。亟加鋤治。以爲正朝廷立紀綱之道。是臣區區之望也。上曰。其言亦好矣。崑秀曰。玉堂上下番。旣已悉陳。臣無可達之辭。而第立紀綱之本。在人主一心上。伏望深留聖意焉。上曰。其言亦好矣。上曰。書狀行具。預爲整頓。待勅行卽發好矣。鼎運曰。見方治待。而斟酌日字。卽來初二間。似當發程矣。上曰。玉堂上番番次。誰某也。鼎運曰。李錫夏安策。皆有實故云矣。上命書傳敎曰。玉堂上番番次苟簡。入直上番。行將赴燕。玉堂陳疏及有實故人員。竝許遞。與未差之代。政官待開門牌招。以在京無故人差出。人言不足爲嫌。不可不申飭察職。副修撰沈樂洙。待開門一體牌招。仍命退。諸臣以次退出。
정조 8년
行都承旨李致中坐。行左承旨徐有防坐。行右承旨李在學病。左副承旨李祖承坐直。右副承旨洪仁浩坐。同副承旨李兢淵坐直。注書朴能源仕一員未差。假注書李敬五仕直。事變假注書韓興裕仕。
정조 8년
李致中啓曰。漢城府左尹尹坊。除拜後過三日不爲出肅。依定式推考警責。仍卽牌招察任。何如。傳曰。允。
정조 8년
左副承旨李祖承。右副承旨洪仁浩聯名疏曰。伏以。臣等昨於獻納兪岳柱疏本到院之時。該房以疏避。有禁臺啓未停之故。援例退却。臣等之意。亦以爲然矣。該房申退之後。岳柱未徹之疏。盛氣遣辭。侵斥頗緊。加之以惡惜之目。歸之以壅蔽之科。殆若言事之疏。無故不捧者然。格式不有。晏然代避。臺啓未停而遽爾陳章。未知臺閣果有此無前之例。而臣等所守。只是院規而已。臣等亦昨日在院之人也。侵斥之來。義無異同。其何可諉之該房。而不思所以自靖之道乎。玆敢聯陳短章。徑出禁扃。伏乞聖明。亟遞臣等所帶之職。仍治臣等擅離之罪。以安私分。以肅朝綱。千萬幸甚。答曰。省疏具悉。爾等勿辭察職。
정조 8년
同副承旨李兢淵疏曰。伏以。昨朝。獻納兪岳柱陳疏到院。而以疏代避。旣有禁令。且前都憲譴罷之請。姑未收殺。則以此以彼。原疎決不可捧納。故臣果援例退却矣。臣於赴公之後。始得聞岳柱尾附前疏。侵斥喉院。語意頗深緊云。臣誠不勝訝惑之至。身帶臺職。名在啓紙。而罪名未勘之前。晏然陳章。未知有何所據。而當初冒呈。已違格例。末後攙及。尤涉過當。其所爲言。雖不滿一哂。而臣旣是該房。則其在自引之道。亦何敢晏然在直乎。玆敢冒陳短章。徑出禁扃。伏乞聖明。亟遞臣所帶之職。以安私分。仍治臣擅離之罪。以肅朝綱。千萬幸甚。答曰。省疏具悉。爾其勿辭察職。
정조 8년
傳于李祖承曰。禮房承旨與館伴入侍。
정조 8년
李兢淵啓曰。禁衛營將官來言。今日本營軍兵。日次私習云矣。敢啓。傳曰。知道。
정조 8년
以吏曹參議黃昇源牌不進罷職傳旨。傳于李兢淵曰。只推。
정조 8년
傳于徐有防曰。諸承旨疏批已下。卽爲牌招察任。
정조 8년
有政。吏批。判書受由在外。參判宋載經進。參議黃昇源牌不進。左副承旨李祖承進。啓曰。判書金鍾秀受由在外。參議黃昇源牌不進。小臣獨政未安。何以爲之。敢稟。傳曰。仍爲之。以尹㬦爲校理。金啓洛爲修撰。尹承烈爲戶曹參判。沈煥之爲兼弼善。尹弼秉爲左通禮。學正單李益瑞。學諭單崔雲翰。
정조 8년
副摠管前望單子入之。尹坊落點。
정조 8년
備邊司。以白師誾爲濟州牧使。
정조 8년
以全羅監司狀啓。求禮縣定配罪人逃躱。惶恐待罪事。傳于洪仁浩曰。勿待罪事。回諭。
정조 8년
備邊司薦望。以白師誾爲濟州牧使。
정조 8년
傳于李兢淵曰。景慕宮終獻官。全不擇差。吏曹參議黃昇源從重推考。曾經副學吏議人中。更令塡差。
정조 8년
傳于李兢淵曰。觀此冬至祭報府。前後申飭。何如。而獻官塡差者。非年老人。則無實職人也。如此嚴沍。何以往來。設或强赴。其能如儀將事乎。今番則曾任武將及時帶亞將人。通融塡差。曾經閫任中。已經承旨人。時帶馬騎別將人。亦令通融塡差事。分付。排擬苟簡。而參議之不爲求差。極爲駭然。吏曹參議黃昇源。從重推考。
정조 8년
傳于洪仁浩曰。前後以差祭事。申飭。何如。而觀此冬至祭報府。許多執事。皆以職司郞官塡差。一任下吏之弄奸。此亦紀綱所在。吏曹參議黃昇源。事過後禁推。該吏前後處分。失之太寬。又敢恣意售奸。過齋日後。竝令該曹嚴刑一次。以徒年分配諸道。以懲日後。
정조 8년
李兢淵。以訓鍊都監言啓曰。今十一月初七日景慕宮擧動時。內外營入直軍兵出用事。自兵曹節目。啓下矣。金虎門軍八十五名。弘化門軍八十五名。廣智營軍四十五名。北營標下軍三十五名。軍餉色軍十五名。新營軍十五名。下都監軍二十名。除其留營。各其將官率領赴陣。屛門把守及閑曠處禁雜人次。南營馬軍四十五名。依例出用。而竝待標信擧行。還宮後還爲入直之意。敢啓。傳曰。知道。
정조 8년
李兢淵。以禁衛營言啓曰。今十一月初七日景慕宮擧動時。依兵曹啓下節目。銅龍門入直鄕軍一百十四名內。貳極建陽銅龍等門。各留十名。元入直將官率領仍直。西營入直鄕軍四十名。新營入直京標下軍二十八名。鄕軍三十七名內。各除營直三名。各該將官領赴訓鍊都監都領陣。左邊屛門十二處新營入直騎士二十五人內。除營直二人。與南營入直馬兵及東營入直鄕軍。分排把守。而竝待標信擧行。還宮後還入直所之意。敢啓。傳曰。知道。
정조 8년
李兢淵。以御營廳言啓曰。今十一月初七日景慕宮擧動時。依兵曹啓下節目。集春營入直鄕軍五十名內。營直二名。集春門直二名除。實四十六名。新營入直鄕軍一百九名內。營直十四名除。實九十五名。各色京標下軍二十四名。各其將官領赴訓鍊都監都領陣。屛門把守則東營入直騎士二十五人內。營直二人。該番將率領仍直。其餘二十三人及鄕軍五十六名內。營直二名除。實五十四名。竝嚴飭定送。而東營集春營入直馬步軍兵。待標信擧行。還宮後竝還入直之意。敢啓。傳曰。知道。
정조 8년
李祖承。以迎接都監言啓曰。本都監軍色郞廳權惠應外任代。副司果金思羲差下。使之察任。何如。傳曰。允。
정조 8년
李祖承。以備邊司言啓曰。因咸鏡前監司李命植所啓。北關交濟穀分置平倉事覆奏批旨。有更與前伯及昨年監賑使。爛商草記稟處事。命下矣。適値前道臣及昨年監賑使同赴公座之時。與之爛商。則前道臣李命植。以爲。北道交濟久置穀。與他還穀絶然不同。穀品精實。斗斛優厚。納糴時所入。比他還旣多。受糶後聊活。亦比他還倍勝。今此北關交濟之設倉。旣是創始。若復專置海倉。則各邑境內之距海稍遠處。殆至百七八十里。以百七八十里之民。受還納還。爲弊不些。雖當歉歲。受食之惠。不足以當其費。若專屬距海不遠之面里。則非所以均納時之苦。徧分時之惠也。今若半置海倉。半置平倉。嚴立科條。無致逋負。又爲別儲一倉。無令相混於他穀。雖當轉輸之時。以其半之在海倉者送之。以其半之在平倉者。用於本邑。則可占兩便。賑使之欲爲盡留海倉者。慮其穀色之相混。虧欠之或生也。只當禁察此弊而已。何可使諸邑之民。以遠納生冤於創設之初乎。賑使之意。亦不以此爲不然。而相與歸一云。昨年監賑使李在學。以爲。北關交濟穀事。前已詳陳於別單及日昨下詢時。又與前道臣相議。別無岐貳。半留海倉。半留平倉之論。固爲便糶糴之道。而平倉本有元還。新倉卒難創設。其勢不得不與元還混置。分留之際。無以區別而防奸。宜令各邑。就道里平均處。空其一倉。以貯交濟穀之半數。而所在元還。則移置他倉。毋致混雜之弊。然一邑旣設交濟兩倉。則檢察之道。易歸疎忽。不可不嚴立科條。二留一分。必遵法式。且交濟穀之遍分一邑。雖爲其穀品斗量之與他有異。而糶糴之道。當視程途遠近。何必膠守均分之規。不念轉輸之弊乎。若令最遠社受去。則不免害多而利少。此則令道臣分付各邑。量宜定制。俾無民弊。似好云矣。今則交濟穀之半置海倉。半置平倉之論。別無岐貳。便歸停當。而臣之愚見。則交濟穀在前雖有名色。若其設倉措置。則今始創出也。立法之初。務從審量。然後可無日後生弊之慮。糶糴之時。遠民之憚於往來。固可念也。而混置之後。倉吏之任其闊狹。亦豈不可悶乎。其他節目間利害便否。亦不可不極意商確。毋使續續變改可矣。更令時道臣往復於北關守令。參量民法。從長論啓後。指一稟處。何如。傳曰。雖以時道伯問議。北關守令狀聞。有此稟處。而如是之際。封倉已過。且料事前伯。勝於時伯。曾經北伯及監賑使。曾經北關守令。再明日與大臣有司堂上入侍稟處。可也。
정조 8년
李兢淵。以兵曹言啓曰。在前勅使時館所立待馬。例以三南驛馬輪回待令矣。今番勅使時則洪忠道驛馬限六匹。今月十五日京中逢點之意。本道監司處。分付。何如。傳曰。六疋馬。何處不得責立。如已行關。卽爲勿施。可也。
정조 8년
判中樞府事金熤箚曰。伏以。臣伏見夜下傳敎。有鞫囚酌處之命。而喉院繳還。大臣箚論。俱未承兪音。臣於此。竊不勝憂歎之至。凡治逆之道。覈其端緖。究其根柢。執其緖而得其本。斬草而去根。塞流而絶源。始可以亂本永絶。更無潛滋復萌之憂矣。不幸挽近以來。人心陷溺。倫彝晦蝕。凶逆之變。疊生層出。此必有根柢窩窟。潛藏暗伏。煽動人心。釀成亂階而然也。不爾則豈有今日生一逆。明日又生一逆。逆變鞫獄。式月斯生之理耶。至於今番鞫獄。臣未得一參鞫坐。未知獄情顚末。而以參鞫諸大臣箚本見之。三賊之酬酢凶言。綢繆凶謀。綻露莫掩。則端緖已出矣。惟是根柢未及究得。而二賊徑斃。憑問絶路。目今因其端緖。究其根柢。惟一囚在耳。況參聞則必知凶言之所從出矣。不告則必有凶謀之呑不泄者。更加盤訊。到底窮覈。則根柢窩窟。庶可以得之矣。此豈可以參聞而已而不加窮訊。不告而已而徑先酌處乎。一獄囚之失刑。猶屬第二件事。亂本可得而不得。逆窟可破而不破。則安知繼此獄。而又生出幾番逆變也。臣之深憂長慮。實在於此。伏乞亟依諸大臣所請。還寢鞫囚酌處之命。令王府另加盤問。期於得其根窟。以絶亂本。不勝幸甚。答曰。省箚具悉卿懇。處分實有細量者。卿須諒之諒之。仍傳于李兢淵曰。此批答遣史官傳諭于金判府事。
정조 8년
司諫趙榮弼。掌令李思祚。持平尹載命。正言沈鏗愼師稷等箚曰。伏以。罪人趙嵎。以賊峸之弟。伊時諸逆之窮凶情節。萬無不知之理。當初酌處。已損獄體。向日移配。尤是失刑。今番依啓之後。固當嚴鞫鉤覈。而混入宥典。大拂輿情。渠之罪名。自在罪案。臣等卽伏聞全羅監司趙時偉啓本。則嵎乃突入官庭。咆哱狼藉。招集徒黨。氣勢凶悖。甚至於打破防守。毆擊將差。直爲逃躱云。豈有如許萬萬凶獰之賊哉。若此不已。則凶孽之在謫者。擧將生心逃脫。任其行止。終至國法無所施。亂賊無所懼。況渠之若是跳踉。敢爲逃走者。實未知何樣禍機。竊發於何時。思之及此。寧不凜然。其在折奸萌杜後患之道。不可委之於該府之循例擧行。臣等謂罪人嵎具格發捕。設鞫得情。夬正王法。該縣監不能防守之罪。雖有道臣之拿罷。而該道伯常時不得檢飭之失。在所難免。亦施譴罷之典。可也。取進止。答曰。省箚具悉。兩司聯箚。事面不輕而重。爾等則全昧是規。討逆而聯箚。求言而聯箚。甚至於幺麽請勘。亦用聯箚。聯箚近作傳啓樣子。箚辭從違。不須言也。切爲爾等惜之。